Предговор към българското издание

Поредицата „Моето сексуално образование” ще окаже безценна подкрепа на съвременните родители и възпитатели в една зона на деликатни отношения с децата. Тези книги са уникални с това, че поднасят темата за сексуалността, която в днешно време или се избягва, или се третира вулгарно, по изключително интелигентен начин, който внушава уважение към детето и неговото тяло. Поредицата ни помага да проведем един необходим разговор – открит, добронамерен и информативен, разбираем и съобразен с възрастта и нуждите на малкия човек до нас.

Детето е един неуморен преводач, който се опитва да „преведе” това, което движи тялото му, и да го облече в смисъл и значение. То се опитва да намери подходящата дума, рисунка, игра, в които може да проектира онова, което се случва в тялото му и което то не може съзнателно да контролира: напрежение, възбуда, удоволствие и т.н. В това свое занимание детето никога не успява да си обясни всичко, винаги остава една пукнатина между това, което активира и бушува в тялото му, и способността му да облича в смисъл и значение онова, което му се случва. Именно в тази пукнатина се ражда любопитството, което кара детето да задава въпроси и да търси отговори. Така то се превръща в истински изследовател. Намира отговорите тогава, когато самò се сблъска и премине през дадена житейска ситуация, обикновено свързана с раздяла, със загуба, с нова субективна позиция и пр.

Възрастният, родителят е естественият партньор на детето в това негово търсене и изследване, в неговото усилие на малък „преводач”. От възрастния не се очаква да знае и да дава готови отговори, а да казва верни и истински думи. Говоренето с верни и истински думи носи облекчение и успокоява детето. Особено когато става въпрос за неговото тяло.

Книжката от цикъла „Моето сексуално образование”, отнасяща се за възрастта от 6 до 9 години, поставя тялото на детето в центъра на сексуалното образование и превенцията на сексуални злоупотреби. „Забавно е да имаш тяло и да се радваш на това тяло” е едно от посланията в тази книжка, отправени към малкия човек. И да, това е отправната точка не само в усилието да му се даде сексуално образование, но и да се формира чувство на отговорност към неговото живо тяло и неговата сексуалност.

Сексуалността движи живото тяло. Детето изпитва необходимост да говори за това, което го вълнува, и търси подходящи думи. Ако все още има доверие във възрастните, които са му близки, то задава въпроси. За него тези въпроси са толкова естествени, колкото и фактът, че има живо тяло, което е средище на най-разнообразни усещания, напрежения, удоволствия, неразположения и пр. Възрастният, който съвсем погрешно изхожда от собствените си мисли, преживявания и нагласи за сексуалността, винаги е неподготвен да отговори адекватно и с точните думи на детския въпрос. Той се чувства притеснен, засрамен, объркан, винаги подозиращ нещо, което детето няма предвид. И така оставя детето самò да търси думите и смисъла от основните си източници на информация: другите деца и интернет.

Ето защо книжката, предназначена за възрастта от 6 до 9 години, е подходяща както за деца, така и за родители. Тя спестява неудобството на объркания възрастен чрез поредица от упражнения, в които детето е активен участник в опознаването на собственото тяло и сексуалност. Авторите, които се отнасят с голямо уважение към малкия читател, му предлагат и речник с обяснения на непознатите думи.

В заключение нека да припомня още веднъж, че живото тяло на детето се задвижва от сексуалността. На Зигмунд Фройд дължим откритието за спецификата на детската сексуалност. Важно е да се знае, че тя се отдалечава от понятието за сексуалността при възрастния. „Сексуално” при Фройд означава това, което носи удовлетворение на тялото.

Книжката „Моето сексуално образование. За деца от 6 до 9 години” е интелигентно четиво за деца и възрастни. Тя отваря пред детето, на което му предстои да преживее сериозни промени през пубертета, възможност да бъде активен участник в опознаването на собственото тяло и да формира отговорно отношение както към себе си и своята сексуалност, така и към тялото и сексуалността на другия. За родителите тази книжка е един чудесен помощник в понякога трудния разговор с детето по темите за тялото, за сексуалността, за зачеването и раждането на децата, за сексуалните злоупотреби.

Нека не забравяме, че едно дете, което добре познава тялото си, както видимите, така и скритите му части, и което знае, че неговото тяло е лично и неприкосновено, е способно както самò да се предпазва, така и да проявява уважение към тялото на другите деца.

Весела Банова,
психоаналитик